
A reziliencia-jelenség az ego- és a pozitív pszichológia tükrében

Jelen vizsgálat alapvető célkitűzése a reziliencia fogalmának az ego- és a pozitív pszichológia kontextusában történő tanulmányozása volt. Ezen belül a distresszel járó eseményekkel összefüggésben a protektív tényezők, valamint a traumafeldolgozás lehetséges pozitív hatásai kerültek elemzésre. A reziliencia (Connor-Davidson RS) kapcsolatát vizsgáltam az elhárító mechanizmusokkal (REM-71), az egorugalmassággal (ER89) és az egokontrollal (UC), a traumatizáltsággal, valamint a poszttraumás növekedéssel (PTGI), a zárójelekben említett kérdőívek használatával. A mintát 200 fő alkotta, a vizsgálati személyek 18-30 évesek voltak, nemi eloszlás szerint 127 nő és 73 férfi. Az eredmények alapján a reziliencia a legerősebb (pozitív) kapcsolatot az érett elhárító mechanizmusokkal mutatja (r=0,596; p<0,001), ezután következik az egorugalmassággal való pozitív összefüggése (rs=0,564; p<0,001). Pozitív, közepes erősségű lineáris kapcsolat van a reziliencia és a poszttraumás növekedés között (r=0,401; p<0,001), az eredmények hozzájárulnak a két fogalom különbségének megértéséhez. A kapott eredmények felhívják a figyelmet az elhárító mechanizmusok jelentős szerepére, továbbá a vizsgálat rávilágít a traumafogalom meghatározási és értelmezési nehézségeire. A reziliencia vonatkozásában feltárt tudatos és tudattalan háttértényezők támpontot nyújthatnak egyrészt a fogalmak pontosabb megértéséhez, másrészt pedig azok gyakorlatba történő átültetéséhez.



